बचपन में जब मेरा दाखिला विद्यालय में करवाया गया तो सामान्य बालिकाओं की तरह मैंने भी इसे सहजता से लिया! मैं अपने गुड्डे-गुड़ियों में मगन रहने वाली एक शांत बालिका थी! उन्ही दिनों पड़ोस में रहने वाली एक लड़की ने, जो वय और कक्षा में मुझसे २ साल वरिष्ठ थी बरबस ही मेरा ध्यानाकर्षित किया! उसने वजीफे के परीक्षा में प्रथम स्थान प्राप्त किया था! सुबह की प्रार्थना-सभा में उसका अभिनन्दन किया गया....जोरदार तालियों से स्वागत हुआ....फिर सब अध्यापिकाओं ने पीठ थपथपा कर प्यार किया! वह सबके आकर्षण का केंद्र बन गयी! और मैं अपलक उसे निहार रही थी! रोज़ मेरे साथ घर-घर खेलने वाली वह लड़की क्षण भर में विशिष्ट हो गयी!